ET Euroopa Liidu Teataja C 169/3

KOMISJONI TEATIS

Ringluses olevate lubatud heitkoguse ühikute koguarvu avaldamine 2017. aastal seoses direktiiviga 2003/87/EÜ loodud ELi heitkoguste kauplemise süsteemi raames toimiva turustabiilsusreserviga

(2018/C 169/03)

1. SISSEJUHATUS

Euroopa Parlament ja nõukogu võtsid 2015. aastal vastu otsuse (1) luua Euroopa Parlamendi ja nõukogu direktiiviga 2003/87/EÜ (2) loodud ELi heitkogustega kauplemise süsteemi (HKS) raames turustabiilsusreserv. See reserv rakendatakse tööle alates aastast 2019. Turustabiilsusreservi eesmärk on vältida olukorda, kus ELi CO2-turul tekib lubatud heitkoguse ühikute (LHÜde) suur struktuurne ülejääk ja sellega kaasneb oht, et ELi HKSi kaudu ei anta vajalikku investeerimissignaali ELi heitkoguste kulutõhusal viisil vähendamise eesmärgi täitmiseks.

Nimetatud otsuses on sätestatud, et alates 2017. aastast avaldab komisjon iga aasta 15. maiks ringluses olevate LHÜde koguarvu. Selle arvu alusel määratakse kindlaks, kas järgmisel aastal enampakkumisel müüa kavandatavad LHÜd tuleks lisada reservi.

12. mail 2017 avaldas komisjon ringluses olevate LHÜde koguarvu (ligikaudu 1,6 miljardit ühikut) (3). Kooskõlas turustabiilsusreservi käsitlevate kokkulepitud eeskirjadega ei lisatud kõnealuse avaldatud näitaja alusel reservi ühtki LHÜd.

Käesolev teatis on teine turustabiilsusreservi kohta avaldatud teatis ning esitatud 2017. aasta kohta. Selles on esitatud ringluses olevate LHÜde koguarv ning üksikasjalikult kirjeldatud selle arvutamise viisi. Kuna turustabiilsusreserv hakkab toimima 2019. aastal, on käesolev teatise esimene, millega teatatakse LHÜde lisamisest reservi.

2. TURUSTABIILSUSRESERVI TOIMIMINE

Turustabiilsusreserv hakkab automaatselt tööle, kui ringluses olevate LHÜde koguarv jääb väljapoole kindlaksmääratud vahemikku. LHÜsid lisatakse reservi juhul, kui ringluses olevate LHÜde koguarv on üle künniseks määratud 833 miljoni. LHÜsid vabastatakse reservist juhul, kui ringluses olevate LHÜde koguarv on alla 400 miljoni. LHÜde lisamiseks reservi müüakse neid tulevikus enampakkumisel vähem ning nende reservist vabastamiseks müüakse neid enampakkumisel 100 miljoni võrra rohkem.

Seepärast on reservi toimimise seisukohalt väga oluline avaldada ringluses olevate LHÜde koguarv, mille alusel LHÜsid reservi lisatakse või sealt vabastatakse.

ELi HKSi hiljuti kokku lepitud läbivaatamise raames (4) tehti turustabiilsusreservi toimimise osas olulisi muudatusi. Aastatel 2019–2023 kahekordistatakse ajutiselt protsendimäärasid, mida kasutatakse reservi lisatavate LHÜde arvu kindlaksmääramiseks, kui ringluses olevate LHÜde koguarv on üle künniseks määratud 833 miljoni, 12 %-lt 24 %-le. Samuti kahekordistatakse 2019. aastal reservi toimimise esimese kaheksa kuu jooksul reservi lisatavate LHÜde kindlaksmääramiseks kohaldatavat protsendimäära 8 %-lt 16 %-le (5). Lisaks muutub alates 2023. aastast kehtetuks turustabiilsusreservis hoitavate LHÜde see osa, mis ületab eelmisel aastal enampakkumisel müüdud LHÜde koguarvu.

Seepärast lisatakse käesoleva teatise alusel 1. jaanuaril 2019 algava esimese kaheksa kuu jooksul reservi 16 % ringluses olevate LHÜde koguarvust. Vastav kogus arvatakse liikmesriikide enampakkumiste mahtudest maha, arvestades nende osa enampakkumisel. Sellega seoses on vaja meelde tuletada, et liidus solidaarsuse ja majanduskasvu edendamise eesmärgil eraldatud LHÜsid ei võeta kuni 31. detsembrini 2025 asjaomase osa kindlaksmääramisel arvesse.

Samuti lisatakse reservi 24 % ringluses olevate LHÜde koguarvust, mis avaldatakse 2019. aasta mais, kõnealuse aasta 1. septembril algava 12-kuulise ajavahemiku jooksul ning seda kogust ei saa liikmesriigid enampakkumisel müüa.

3. RINGLUSES OLEVATE LUBATUD HEITKOGUSE ÜHIKUTE KOGUARV

Otsuse (EL) 2015/1814 artikli 1 lõikes 4 on sätestatud: „Ringluses olevate LHÜde koguarv asjaomasel aastal on alates 1. jaanuarist 2008 emiteeritud LHÜde kumulatiivne arv, sealhulgas direktiivi 2003/87/EÜ artikli 13 lõike 2 kohaselt kõnealusel perioodil väljastatud LHÜde arv ning käitiste õigused kasutada ELi HKSi kohaseid rahvusvahelisi ühikuid seoses enne kõnealuse aasta 31. detsembrit tekkinud heitkogustega; sellest arvatakse maha ELi HKSi kuuluvate käitiste tõendatud heitkoguste summa tonnides ajavahemikul 1. jaanuarist 2008 kuni sama aasta 31. detsembrini, kõik direktiivi 2003/87/EÜ artikli 12 lõike 4 kohaselt kehtetuks tunnistatud LHÜd ning reservis olevate LHÜde arv.“

Lühidalt arvutatakse turustabiilsusreservi lisamise ja sealt vabastamise seisukohalt oluline ringluses olevate LHÜde koguarv järgmise valemiga:

ringluses olevate LHÜde koguarv = pakkumine – (nõudlus + turustabiilsusreservis olevad LHÜd).

Ringluses olevate LHÜde koguarv sõltub kolmest eri näitajast: esiteks alates 1. jaanuarist 2008 pakkumisel olevate LHÜde arvust, teiseks tagastatud või kehtetuks tunnistatud LHÜde arvust („nõudlus“) ning kolmandaks reservi mahust.

Otsuse (EL) 2015/1814 kohaselt ei võeta selles kontekstis arvesse lennunduse LHÜsid ega lennundusest tulenevaid tõendatud heitkoguseid.

3.1. Pakkumine

LHÜde pakkumine turul sõltub järgmisest viiest eri näitajast:

— ajavahemikuga 2008–2012 (2. etapp) seotud ülekantud LHÜde arv,

— 1. jaanuarist 2013 kuni 31. detsembrini 2017 enampakkumisel müüdud LHÜde arv (6),

— 1. jaanuarist 2013 kuni 31. detsembrini 2017 tasuta, sealhulgas uute osalejate reservist, eraldatud LHÜde arv,

— Euroopa Investeerimispangas programmi NER300 raames rahaks ümber arvutatud LHÜde arv ning

— rahvusvaheliste ühikute kasutusõiguse alusel käitiste kasutatud ühikute arv seoses kuni 31. detsembrini 2017 tekkinud heitkogustega.

ELi HKSi 2. etapist on üle kantud LHÜsid 1 749 540 826 (7). See ülekantud ühikute koguarv on ELi HKSi 2. etapi jooksul eraldatud selliste LHÜde koguarv, mida ei tagastatud vastavalt tõendatud heitkogustele ega tunnistatud kehtetuks. Seega väljendatakse selle arvuga selliste HKSi LHÜde arvu, mis olid ajavahemiku 2013–2020 (3. etapi) alguskuupäeval 1. jaanuaril 2013 ringluses, ning seda võetakse sellisel kujul arvesse ka arvutuses, millega tehakse kindlaks ringluses olevate LHÜde koguarv.

Vastavalt ühise enampakkumisplatvormi ja asjakohaste ühismeetme väliste platvormide kaudu korraldatud enampakkumisi käsitlevatele aruannetele (8) on nn varajastel enampakkumistel ja alates 1. jaanuarist 2013 kuni 31. detsembrini 2017 korraldatud enampakkumistel müüdud 3 725 458 000 LHÜd.

Ajavahemikul alates 1. jaanuarist 2013 kuni 31. detsembrini 2017 eraldati tasuta, sealhulgas uute osalejate reservist, 4 402 755 035 LHÜd (9).

Euroopa Investeerimispangas on programmi NER300 raames rahaks ümber arvutatud 300 000 000 LHÜd (10).

Rahvusvaheliste ühikute kasutusõiguse alusel käitiste kasutatud ühikute arv seoses kuni 31. detsembrini 2017 tekkinud heitkogustega 419 338 468 (11).

3.2. Nõudlus

Nõudluse leidmiseks liidetakse käitiste summaarsele tõendatud heitkogusele ajavahemikul alates 1. jaanuarist 2013 (12) kuni 31. detsembrini 2017, mis on 8 942 239 207, (13) samal perioodil kehtetuks tunnistatud LHÜde arv, mis on 278 524 LHÜd.

3.3. Turustabiilsusreservi maht

Kuna turustabiilsusreserv rakendatakse tööle alles 2019. aastal, ei ole seal praegu ühtki LHÜd.

3.4. Ringluses olevate LHÜde koguarv

Eelkirjeldatust lähtuvalt on ringluses olevate LHÜde koguarv 1 654 574 598 LHÜd.

4. KOKKUVÕTE

Kooskõlas turustabiilsusreservi käsitlevate kokkulepitud eeskirjadega lisatakse 1. jaanuaril 2019 algava esimese kaheksa kuu jooksul turustabiilsusreservi 264 731 936 LHÜd.

Järgmine kord avaldatakse kõnealune näitaja 2019. aasta mais, et määrata kindlaks reservi lisatav kogus ajavahemikuks alates 1. septembrist 2019 kuni augustini 2020.

Tabel 1

Ülevaade

Pakkumine a) 2. etapist üle kantud 1 749 540 826 b) Ajavahemikul alates 1. jaanuarist 2013 kuni 31. detsembrini 2017 tasuta, sealhulgas uute osalejate reservist, eraldatud LHÜde koguarv 4 402 755 035 c) Ajavahemikul alates 1. jaanuarist 2013 kuni 31. detsembrini 2017 enampakkumistel, sh varajastel enampakkumistel, müüdud LHÜde koguarv 3 725 458 000 d) Euroopa Investeerimispangas programmi NER300 raames rahaks ümber arvutatud LHÜde arv 300 000 000 e) Rahvusvaheliste ühikute kasutusõiguse alusel käitiste kasutatud ühikute arv seoses kuni 31. detsembrini 2017 tekkinud heitkogustega 419 338 468 Kokku (pakkumine) 10 597 092 329





Nõudlus a) Käitiste tõendatud heitkogus tonnides ELi HKSi raames ajavahemikul alates 1. jaanuarist 2013 kuni 31. detsembrini 2017 8 942 239 207 b) Direktiivi 2003/87/EÜ artikli 12 lõike 4 kohaselt 31. detsembriks 2017 kehtetuks tunnistatud LHÜde arv 278 524 Kokku (nõudlus) 8 942 517 731





Turustabiilsusreservi maht Reservis olevate LHÜde arv 0 Ringluses olevate LHÜde koguarv 1 654 574 598

(1) Euroopa Parlamendi ja nõukogu 6. oktoobri 2015. aasta otsus (EL) 2015/1814, mis käsitleb ELi kasvuhoonegaaside heitkogustega kauplemise süsteemi turustabiilsusreservi loomist ja toimimist ning millega muudetakse direktiivi 2003/87/EÜ (ELT L 264, 9.10.2015, lk 1).

(2) Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32).

(3) Vt komisjoni teatis, C(2017) 3228 final, kättesaadav aadressil: https://ec.europa.eu/clima/sites/clima/files/ets/reform/docs/c_2017_3228_en.pdf

(4) Euroopa Parlamendi ja nõukogu 14. märtsi 2018. aasta direktiiv (EL) 2018/410, millega muudetakse direktiivi 2003/87/EÜ eesmärgiga hoogustada heitkoguste kulutõhusat vähendamist ja süsinikdioksiidiheite vähendamist toetavaid investeeringuid, ning otsust (EL) 2015/1814 (ELT L 76, 19.3.2018, lk 3)

(5) Vt otsuse (EL) 2015/1814 artikli 1 lõige 5, mille kohaselt lisatakse igal aastal reservi 12 % ringluses olevate LHÜde koguarvust ja 8 % reservi toimimise esimesel kaheksal kuul (alates 1. jaanuarist kuni 1. septembrini 2019), ning direktiivi (EL) 2018/410 artikkel 2, mille kohaselt kahekordistatakse kõnealuseid protsendimäärasid kuni 31. detsembrini 2023.

(6) See arv hõlmab ka nn varajasi enampakkumisi, st ajavahemikul 2013–2020 kehtivaid LHÜsid, mis on müüdud enampakkumisel enne 1. jaanuari 2013.

(7) Vt 2015. aasta aruanne CO2-turu kohta: COM(2015) 576.

(8) Kättesaadavad aadressidel: http://www.eex.com/en/products/environmental-markets/emissions-auctions/archive ja https://www.theice.com/marketdata/reports/148.

(9) Vastavalt 1. aprillil 2018 tehtud väljavõttele ELi tehingulogist.

(10) Esimese osana 2011. ja 2012. aastal müüdud 200 miljonit LHÜd ning teise osana 2013. ja 2014. aastal müüdud 100 miljonit LHÜd; üksikasjalikum teave on esitatud aadressil https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(11) Vastavalt 1. aprillil 2018 tehtud väljavõttele ELi tehingulogist.

(12) Teave tõendatud heitkoguste kohta ajavahemikul 2008–2012 on esitatud ülekantud ühikute koguarvu käsitlevates selgitustes (jaotis 3.1).

(13) See summaarne tõendatud heitkogus põhineb 1. aprillil 2018 tehtud väljavõttel ELi tehingulogist ning selle puhul on arvesse võetud 31. märtsiks 2018 esitatud andmed tõendatud heitkoguste kohta. Seepärast ei kajastu selles arvus pärast nimetatud kuupäeva heitkoguste kohta esitatud andmed.